**Vērmanes dārzs** ir parks, kas atrodas Rīgas centrā starp Tērbatas, Elizabetes, Krišjāņa Barona un Merķeļa ielu. Otrais vecākais Rīgas sabiedriskais parks pēc Viestura dārza. Tā platība ir 5 hektāri.

Dendroloģiskais materiāls
-------------------------

Parkā šobrīd satopami: parastais skābardis (*Carpinus betulus*), ošlapu pterokārija (*Pterocaryafraxinifolia*), olveida katalpa (*Catalpa ovata*), hibrīdā zirgkastaņa (*Aesculus x hybrida*), sarkanlapu parastais dižskābardis (*Fagus sylvatica 'Purpurea Latifolia*), zeltlapu Kanādas papele (*Populus xcanadensis Aurea*), sirdslapu platlapu liepa (*Tilia platyphyllos var. cordifolia*), sarkanlapu nokarenais dižskābardis (*Fagus sylvatica Purpurea Pendula*), Holandes liepa (*Tilia x europaea*), Mandžūrijas riekstkoks (*Juglans mandshurica*), parastais ozols (*Quercus robur*).

Parka tapšana
-------------

1812. gadā, gaidot Napoleona armijas uzbrukumu, tika nodedzinātas Rīgas priekšpilsētas. 1813. gadā tika nodibināta "Priekšpilsētu apstādījumu komiteja" (darbojās līdz 1879. gadam, kad organizēja "Rīgas dārzu pārvaldi"), kas plānoja, ko iesākt ar brīvajiem zemes gabaliem. Vidzemes un Kurzemes ģenerālgubernators Filips Pauluči del Ronkole ierosināja brīvajās vietās veidot parkus. Tika nodibināta īpaša komisija, vākti ziedojumi. Katrs pilsētas iedzīvotājs, kurš "Priekšpilsētas apstādījumu komitejas" kasē iemaksāja 1 rubli, varēja iestādīt vienu kociņu. Viena no dāsnākajām ziedotājām bija Melngalvju biedrības vecākā Kristiāna Heinriha Vērmaņa atraitne Anna Ģertrūde Vērmane (*Anna Gertrud Wöhrmann*, dzimusi Ēbele, 1750—1827), 1817. gadā liekot ierīkot publisku eksotisku koku parku ar rozāriju un restorānu savā zemes gabalā un dāvinot testamentā to pilsētai kopā ar ievērojamu naudas summu (2000 rubļi), ar noteikumu, ka tas nekad netiks sadalīts, pārdots privātpersonām, liedzot iespēju pilsētniekiem tur atpūsties.

1817. gadā 8. jūnijā pēc dārznieka J. Šmeislera projekta ierīkoto 8450 m2 lielo parku atklāja un nodeva publikas lietošanai. Parks ticis palielināts pēc vecpilsētas vaļņu nojaukšanas. Annas Vērmanes dēls, Prūsijas ģenerālkonsuls J. Vērmanis turpmākajos gados ne tikai finansiāli atbalstīja savas mātes parka pilnveidošanu, papildinot to ar dāvātu zemes gabalu, bet 1852. gadā palīdzēja izveidot arī Arkādijas parku.

Kā visos tā laika parkos, bija arī restorāns un estrāde jeb kā toreiz sauca "gliemežnīca". 20. gadsimta sākumā pirmā Rīgas dārzu direktora Georga Kūfalta vadībā parku rekonstruēja, koka sētu nomainīja ar greznu metāla žogu un pie vārtiem pēc arhitekta V. Reslera projekta izbūvēja augļu kioskus (Elizabetes un Kr. Barona ielas stūrī). Parku greznoja trīs lielas vāzes un sešas koka skulptūras, kas atveido seno grieķu un romiešu mitoloģijas tēlus — mūzas un dievietes —, pārvēršot parku romantiskā atpūtas vietā.

Kā visiem brīvi pieejama sabiedriska telpa parks kalpoja dažādiem publiskiem masu pasākumiem, piemēram, 1927. gada 10. aprīlī Vērmanes dārza Lielajā paviljonā atklāja pirmo auto izstādi Latvijas Republikā (2000 apmeklētāji pirmajā dienā, kas tiem laikiem bija liels skaitlis).

* Annas Vērmanes piemineklisAnnas Vērmanes piemineklis
* Vērmanes parks ar ar rozāriju un restorānu (1913)Vērmanes parks ar ar rozāriju un restorānu (1913)
* Mazā Vērmanes parka restorāns otrpus Tērbatas ielai (1911)Mazā Vērmanes parka restorāns otrpus Tērbatas ielai (1911)
* Vērmanes parka skulptūras un estrāde (1911)Vērmanes parka skulptūras un estrāde (1911)
* Vērmanes parka estrādeVērmanes parka estrāde

Ievērojamākie objekti
---------------------

Vērmanes dārza restorāns Rīgā (gravīra *Rigascher Almanach für 1876* pēc J. D. Felsko zīmējuma).
Vērmanes parka restorāns (pirms 1914).
### Vērmanes dārza restorāns

1834. gadā Rīgas ķīmiķu un farmaceitu biedrība izveidoja minerālūdeņu tirgotavu, kuru no 1838. gada vadīja ārsts Johans Kristofs Švarcs. Vēlāk tai uzcēla atsevišķu paviljonu, 1930. gados lielajā restorāna ēkā G. Merķeļa un Tērbatas ielu stūrī ierīkoja kinoteātri "Lielais parks", bet Latvijas PSR laikā transporta darbinieku kultūras namu. 1998. gadā Rīgas dome parku ar agrākā restorāna ēkām iznomāja SIA "Raimonda Paula muzikālais centrs "Vernisāža"" uz 25 gadiem.

### Estrāde

Estrāde kalpoja kā ļaužu pulcēšanās un izklaides, koncertu vieta zem klajas debess. 1950. gadā nojauca veco un uzbūvēja jaunu estrādi (arhitekts L. Stahovskis).

Tā saucamajā "mazajā Vērmanes dārzā" tika uzstādīta stēla — vienā pusē vinjetē uzraksts *Dem 23sten October 1812*, bet otrā pusē identiskā vinjetē uzraksts *Въ память 23го октября 1812*, — iemūžinot dienu, kad Rīgā, lai stātos amatā, ieradās Vidzemes un Kurzemes ģenerālgubernators Filips Pauluči del Ronkole. Pēc "mazā Vērmanes dārza" aizbūvēšanas, stēla kādu laiku atradās Rīgas vēstures un kuģniecības muzejā, bet kopija uzstādīta Vērmanes dārzā, laukumiņā starp strūklaku un bērnu rotaļlaukumu.

1869. gadā parkā uzstādīja saules pulksteni un bronzētā cinka lējumā Berlīnē izgatavotu strūklaku (autori Buholcs un Hāns). Strūklakas pamatnē novietotas četru gadalaiku skulptūras, bet vāzes kausā divi pliki bērneļi draiskojas ar jūras dieva Neptūna trijzari. Strūklaka nostāvēja līdz 1972. gadam, kad tēlniece Mirdza Lukaža izgatavoja kopiju bronzas lējumā, kas 1978. gadā tika uzstādīta no jauna.

1985. gada 31. oktobrī, atzīmējot 150 gadus kopš viņa dzimšanas, atklāja pieminekli Krišjānim Baronam (tēlniece Lea Davidova-Medene). 1998. gadā atklāts piemineklis gleznotājam un grafiķim Kārlim Padegam.

1829. gadā vietā, kur kādreiz bija Vērmanes dārza mājiņa, uzcēla nelielu granīta obelisku A. Vērmanes piemiņai. Vēlāk obelisku pārvietoja jaunās minerālūdens iestādes tuvumā, starp abiem tēlnieka A. Folca veidotajiem, 1884. gadā uzstādītajiem akmens lauvām, un apkārt izveidoja bagātīgus puķu stādījumus. 1954. gadā obeliska vietā uzstādīja padomju funkcionāra Sergeja Kirova krūšutēlu un parku nosauca viņa vārdā par **Kirova parku**. 2000. gada augustā parkā atjaunoja pieminekli pašai Annai Vērmanei. Parka dibinātājai veltītais obelisks ievietots apaļas rožu dobes vidū, ko apsargā divi guļoši akmens lauvas. Tos 1884. gadā Silēzijas smilšakmenī kalis Augusts Folcs.

Parks attēlos
-------------

* Piemiņas zīme Annai Vērmanei parka rozārijāPiemiņas zīme Annai Vērmanei parka rozārijā
* Piemineklis Mihailam TālamPiemineklis Mihailam Tālam
* StrūklakaStrūklaka
* Piemineklis Kārlim PadegamPiemineklis Kārlim Padegam
* Piemineklis Vilhelmam OstvaldamPiemineklis Vilhelmam Ostvaldam
* Piemineklis Krišjānim BaronamPiemineklis Krišjānim Baronam
* EstrādeEstrāde
* Viena no divām lauvām rozārijāViena no divām lauvām rozārijā
* Piemiņas zīme marķīzam Filipo PaulučiPiemiņas zīme marķīzam Filipo Pauluči
* Piemiņas zīme Garlībam MerķelimPiemiņas zīme Garlībam Merķelim
* Augļu kioski abpus ieejai parkāAugļu kioski abpus ieejai parkā
* Vētras nolauzta kļava pie Mihaila Tāla pieminekļa pēc negaisa 2010. gadāVētras nolauzta kļava pie Mihaila Tāla pieminekļa pēc negaisa 2010. gadā

Atsauces
--------

1. ↑  Volker Hagemann. *Lettland entdecken: unterwegs im Herzen des Baltikums*. Trescher Verlag, 2006. 141–. lpp. ISBN 978-3-89794-064-2. Skatīts: 2013. gada 22. septembris.
2. ↑  Atjaunotajā Vērmanes dārzā atklāj pieminekli Annai Vērmanei

Ārējās saites
-------------

* Par Vērmanes parku portālā Cita Rīga
* Dzīve un politika Rīgas centra parkos - Lielais Vērmanes dārzs[novecojusi saite]
* Rīgas svētki Vērmanes dārzā
* Vērmanes dārzs (Vērmanītis) - vietas.lv
* Vērmanes dārzs 360 grādu panorāma

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * s
* d
* l
Rīgas dārzi un parki |
| --- |
|  |
| Centra rajons | 
* Esplanāde
* Kanālmalas apstādījumi
* Vērmanes dārzs

 |
|  |
| Ziemeļu rajons | 
* Dauderu parks
* Kronvalda parks
* Ozolaines parks
* Sarkandaugavas parks
* Saules dārzs
* Viestura dārzs
* Ziemeļblāzmas parks

 |
|  |
| Vidzemes priekšpilsēta | 
* Bukultu parks
* Lielie kapi
* Strazdumuižas parks
* Krēgermuižas parks

 |
|  |
| Zemgales priekšpilsēta | 
* Arkādijas parks
* Ēbelmuižas parks
* Jaunatnes dārzs
* Mazais Arkādijas dārzs
* Māras dīķa apstādījumi
* Mārupītes mežaparks
* Meteora (Kobes) dārzs
* Uzvaras parks
* Lucavsalas parks

 |
|  |
| Kurzemes rajons | 
* Anniņmuižas parks
* Dzegužkalna parks
* Nordeķu parks
* Tekstilnieku parks

 |
|  |
| Latgales priekšpilsēta | 
* Grīziņkalns
* Kojusalas dārzs
* Ķengaraga parks
* Klusais dārzs
* Latgales parks
* Miera dārzs
* Pļavnieku parks
* Vecā ebreju kapsēta
* Vladimira Kudojara parks
* Ziedoņdārzs

 |

 |